CELEX: 52018PC0495
Language: el
Date: 2018-06-28
Title: Τροποποιημένη πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.6.2018
            COM(2018) 495 final
            2010/0186(NLE)
            Τροποποιημένη πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η Επιτροπή διαπραγματεύθηκε, εξ ονόματος της Ευρωπαϊκής Ένωσης και των κρατών μελών της, τη συμφωνία Κοινού Αεροπορικού Χώρου (εφεξής «η συμφωνία») με τη Γεωργία, σύμφωνα με την απόφαση του Συμβουλίου που εξουσιοδοτούσε την Επιτροπή να αρχίσει διαπραγματεύσεις.  
            
            
               Η αντικατάσταση αυτού του πλέγματος διμερών συμφωνιών από τη δημιουργία κοινού αεροπορικού χώρου μεταξύ της ΕΕ και των γειτόνων της εντάσσεται στην πολιτική γειτονίας της ΕΕ. Σκοπός της συμφωνίας είναι το βαθμιαίο και σε αμοιβαία βάση άνοιγμα της αγοράς όσον αφορά την πρόσβαση σε γραμμές και τη χωρητικότητα, την απαγόρευση διακρίσεων και την εξασφάλιση ισότιμων όρων ανταγωνισμού για τους οικονομικούς φορείς με βάση τις αρχές των Συνθηκών της ΕΕ, καθώς και τη σταδιακή σύγκλιση της αεροπορικής νομοθεσίας της Γεωργίας με την ενωσιακή νομοθεσία σε θέματα όπως η ασφάλεια πτήσεων, η αεροπορική ασφάλεια και η διαχείριση εναέριας κυκλοφορίας.
            
            
               Η συμφωνία υπεγράφη στις 2 Δεκεμβρίου 2010
                  1
               . Από πλευράς της ΕΕ, τόσο η Ένωση όσο και τα κράτη μέλη της είναι συμβαλλόμενα μέρη της συμφωνίας. Η διαδικασία κύρωσης ολοκληρώθηκε από όλα τα κράτη μέλη στις 9 Φεβρουαρίου 2017, εξαιρουμένης της Δημοκρατίας της Κροατίας. 
            
            
               Η Δημοκρατία της Κροατίας προσχωρεί στη συμφωνία σύμφωνα με τη διαδικασία που προβλέπεται στην πράξη προσχώρησης που έχει προσαρτηθεί στη Συνθήκη Προσχώρησης της 5ης Δεκεμβρίου 2011 και στο σχετικό πρωτόκολλο προσχώρησης της Δημοκρατίας της Κροατίας στην εν λόγω συμφωνία υπεγράφη τον Νοέμβριο του 2014
                  2
               .
            
            
               Προκειμένου να ληφθεί ιδίως υπόψη η έναρξη ισχύος της Συνθήκης της Λισαβόνας και σύμφωνα με την απόφαση του Ευρωπαϊκού Δικαστηρίου, της 28ης Απριλίου 2015, στην υπόθεση C-28/12, η παρούσα πρόταση τροποποιεί την αρχική πρόταση της Επιτροπής (COM(2010) 339 τελικό
                  3
               ), η οποία εγκρίθηκε στις 28 Ιουνίου 2010 και υποβλήθηκε στη συνέχεια στο Συμβούλιο. Για να διευκολυνθεί η εξέταση από το Συμβούλιο, ολόκληρο το σχετικό κείμενο υποβάλλεται ως τροποποιημένη πρόταση.
            
            
               2.ΝΟΜΙΚΗ ΒΑΣΗ
            
            
                Άρθρο 100 παράγραφος 2 της ΣΛΕΕ, σε συνδυασμό με το άρθρο 218 παράγραφος 6 στοιχείο α) σημείο v) της ΣΛΕΕ.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Άνευ αντικείμενου
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικείμενου
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικείμενου
               
            
            
               2010/0186 (NLE)
            
            
               Τροποποιημένη πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη σύναψη, εξ ονόματος της Ένωσης, της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 6 στοιχείο α) σημείο v),
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Έχοντας υπόψη την έγκριση του Ευρωπαϊκού Κοινοβουλίου
                  4
               , 
            
            
               Εκτιμώντας τα ακόλουθα:
            
            
               (1)Η Επιτροπή διαπραγματεύθηκε, εξ ονόματος της Ευρωπαϊκής Ένωσης και των κρατών μελών της, τη συμφωνία Κοινού Αεροπορικού Χώρου με τη Γεωργία (εφεξής «η συμφωνία»), σύμφωνα με την απόφαση του Συμβουλίου που εξουσιοδοτούσε την Επιτροπή να αρχίσει διαπραγματεύσεις.
            
            
               (2)Η συμφωνία υπεγράφη στις 2 Δεκεμβρίου 2010, με την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2012/708/ΕΕ του Συμβουλίου και των αντιπροσώπων των κρατών μελών της Ευρωπαϊκής Ένωσης που συνήλθαν στο πλαίσιο του Συμβουλίου
                  5
               . 
            
            
               (3)Η διαδικασία κύρωσης ολοκληρώθηκε από όλα τα κράτη μέλη, εξαιρουμένης της Δημοκρατίας της Κροατίας. Η Δημοκρατία της Κροατίας προσχωρεί στη συμφωνία σύμφωνα με τη διαδικασία που προβλέπεται στην πράξη προσχώρησης που έχει προσαρτηθεί στη Συνθήκη Προσχώρησης της 5ης Δεκεμβρίου 2011 και στο σχετικό πρωτόκολλο προσχώρησης της Δημοκρατίας της Κροατίας στην εν λόγω συμφωνία υπεγράφη τον Νοέμβριο του 2014.
            
            
               (4)Η συμφωνία θα πρέπει πλέον να εγκριθεί εξ ονόματος της Ένωσης.
            
            
               (5)Τα άρθρα 3 και 4 της απόφασης 2012/708/ΕΕ περιέχουν διατάξεις σχετικά με τη διαδικασία λήψης αποφάσεων και την εκπροσώπηση όσον αφορά διάφορα θέματα που καθορίζονται στη συμφωνία. Με βάση την απόφαση του Δικαστηρίου της Ευρωπαϊκής Ένωσης της 28ης Απριλίου 2015 στην υπόθεση C-28/12, η εφαρμογή των εν λόγω διατάξεων πρέπει να λήξει. Έχοντας υπόψη τις Συνθήκες, δεν χρειάζονται νέες διατάξεις για τα εν λόγω θέματα, ούτε διατάξεις σχετικά με τις υποχρεώσεις ενημέρωσης των κρατών μελών. Κατά συνέπεια, τα άρθρα 3, 4 και 5 της απόφασης 2012/708/ΕΕ θα πρέπει να παύσουν να εφαρμόζονται από την ημερομηνία έναρξης ισχύος της παρούσας απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Εγκρίνεται εξ ονόματος της Ένωσης η συμφωνία Κοινού Αεροπορικού Χώρου (εφεξής η «συμφωνία») μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου.
            
            
               Άρθρο 2
            
            
               Ο πρόεδρος του Συμβουλίου ορίζει το/τα πρόσωπο/-α που εξουσιοδοτείται/-ούνται να καταθέσει/-ουν, εξ ονόματος της Ευρωπαϊκής Ένωσης, το έγγραφο έγκρισης που προβλέπεται στο άρθρο 29 της συμφωνίας, προκειμένου να εκφραστεί η συναίνεση της Ένωσης να δεσμευθεί από τη συμφωνία. 
            
            
               Άρθρο 3
            
            
               Η θέση που λαμβάνει η Ένωση όσον αφορά αποφάσεις της κοινής επιτροπής δυνάμει του άρθρου 22 της συμφωνίας, οι οποίες αφορούν αποκλειστικά τη συμπερίληψη ενωσιακής νομοθεσίας στο παράρτημα III (Εφαρμοστέοι κανόνες στην πολιτική αεροπορία) της συμφωνίας, με την επιφύλαξη τυχόν απαιτούμενων τεχνικών προσαρμογών, εγκρίνεται από την Επιτροπή κατόπιν διαβούλευσης με την ειδική επιτροπή που έχει ορίσει το Συμβούλιο.
            
            
               Άρθρο 4
            
            
               Τα άρθρα 3, 4 και 5 της απόφασης 2012/708/ΕΕ παύουν να εφαρμόζονται από την ημερομηνία έναρξης ισχύος της παρούσας απόφασης. 
            
         
         
            
               Άρθρο 5
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                  
                        Απόφαση 2012/708/ΕΕ του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, της 15ης Οκτωβρίου 2010, σχετικά με την υπογραφή και την προσωρινή εφαρμογή της συμφωνίας Κοινού Αεροπορικού Χώρου μεταξύ της Ευρωπαϊκής Ένωσης και των κρατών μελών της αφενός και της Γεωργίας αφετέρου, ΕΕ L 321 της 20.11.2012, σ. 1.
                  
               
               
                  
                     (2)
                  
                  
                        Απόφαση 2014/928/ΕΕ του Συμβουλίου, της 8ης Οκτωβρίου 2014, σχετικά με την υπογραφή, εξ ονόματος της Ένωσης και των κρατών μελών της, και την προσωρινή εφαρμογή πρωτοκόλλου τροποποίησης της συμφωνίας Κοινού Ευρωπαϊκού Αεροπορικού Χώρου μεταξύ της Ευρωπαϊκής Ένωσης και των κρατών μελών της, αφενός, και της Γεωργίας, αφετέρου, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση, ΕΕ L 365 της 19.12.2014, σ. 1.
                  
               
               
                  
                     (3)
                  
                  
                        
                     http://eur-lex.europa.eu/legal-content/EL/TXT/PDF/?uri=CELEX:52010PC0339&from=EL
                      
                  
               
               
                  
                     (4)
                  
                        ΕΕ C  της , σ. .
               
               
                  
                     (5)
                  
                        ΕΕ L 321 της 20.11.2012.